
I. ОБЩИ УСЛОВИЯ ЗА ПРОВЕЖДАНЕ НА ПРОЦЕДУРАТА
	Настоящата документация съдържа информация, която дава възможност на потенциалните участници да се запознаят с предмета на поръчката и условията за нейното изпълнение, условията за участие, изисквания към участниците и процедурата по провеждането ѝ. 
	Процедурата се провежда при спазването на следните основни принципи:
• публичност;
• прозрачност;
• равнопоставеност;
• свободна и лоялна конкуренция;
• недопускане на дискриминация;
• пропорционалност;
• ефективност и икономичност;
• проследимост.
В обявената процедура може да участва всяко българско или чуждестранно физическо или юридическо лице, както и техни обединения, които отговарят на условията и изискванията, предвидени в нормативните изисквания и условията на настоящата процедура. При обединение се представя споразумение, определящо представител, разпределение на дейностите, солидарна отговорност и забрана за промяна на състава без предварително писмено съгласие на Възложителя.
Настоящата процедура се организира и провежда като вътрешна конкурентна процедура на „ЕЛ БИ БУЛГАРИКУМ“ ЕАД при спазване на законовите и други изисквания, в това число и на :
• Закона за публичните предприятия;
• Правилника за прилагане на Закона за публичните предприятия;
• Закона за устройство на територията;
• Наредба № 3 от 31.07.2003 г. за съставяне на актове и протоколи по време на строителството на Министъра на регионалното развитие и благоустройството;
•	Наредба № 2 от 31 юли 2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти на Министъра на регионалното развитие и благоустройството;
• Наредба за условията и реда за задължително застраховане в проектирането и строителството;
• Вътрешните правила на „ЕЛ БИ БУЛГАРИКУМ“ ЕАД;
• Одобрения инвестиционен проект. 

Процедурата не представлява обществена поръчка по Закона за обществените поръчки (ЗОП). Използването на понятия като „възложител“, „участник“, „прогнозната стойност“,  „оферта“, „икономически най-изгодна оферта“, „комисия“ и „класиране“ е с организационна цел и не създава приложимост на ЗОП. 

Възложител на процедурата е „ЕЛ БИ БУЛГАРИКУМ“ ЕАД с ЕИК 831622969 със седалище и адрес на управление: гр. София, район „Лозенец“, бул. „Джеймс Баучер“ № 66.
	1. Предмет, обхват и цел на процедурата:
	1.1. Предмет на процедурата е избор на изпълнител на строително-монтажни работи, доставка и монтаж на обзавеждане по Етап I и Етап II съгласно инвестиционен проект за ремонт на сграда - Производствена база София и Център за научноизследователска и развойна дейност на „ЕЛ БИ БУЛГАРИКУМ“ ЕАД. 
Предметът включва цялостен ремонт на част от първи и втори етаж със застроена площ от 934.81 кв.м. (деветстотин тридесет и четири цяло и осемдесет и един квадратни метра) кв.м. в сграда находяща се в гр. София, ул. „Малашевска“ № 14, собственост на „ЕЛ БИ БУЛГАРИКУМ“ ЕАД и доставка и монтаж на обзавеждане съгласно инвестиционен проект – приложение към настоящата документация. Оферираните ремонтни дейности следва да включват всички необходими архитектурно-строителни, електрически, ВиК и ОВК дейности, както и всички съпътстващи строително-монтажни работи, необходими за цялостното изпълнение на обекта при осигуряване непрекъсваемост на работния процес на Дружеството. 
Специфика на предмета: В сградата се помещават лаборатории с необходимост от осигуряване на специфичен режим. Изпълнителят следва да организира работите така, че да не допуска неразрешено прекъсване на дейността, замърсяване на производствени/лабораторни зони, смесване на потоци, блокиране на аварийни изходи и риск за служители и посетители.
Наред с посоченото по-горе процедурата включва и:
• всички СМР;
• доставка на материали;
• доставка и монтаж на обзавеждане;
• изпитвания и проверки;
• участие в приемането на строежа.

Процедурата не включва:
• лабораторна апаратура;
• аналитично оборудване;
• измервателни уреди;
• специализирано лабораторно оборудване;
• монтаж, настройка и калибриране на лабораторна техника;
• обучение за работа с лабораторна апаратура.

1.2. Обхват на възлагане
Възлагането включва всички работи по частите „Архитектура“, „Електро“, „ВиК“, „ОВК“, обзавеждане и свързаните общи/временни работи. В предложението и оферираната цена следва да бъдат включени всички дейности, като мобилизация, логистика, обезопасяване, защити, доставки, разтоварване, складиране, вътрешен транспорт, проби, изпитвания, настройки, пуск, обучение, почистване, извозване и законосъобразно предаване на отпадъците, екзекутивна документация и всички обичайно необходими съпътстващи дейности.

2. Цел и очакван резултат
Целта на процедурата е избор на технически, финансово и организационно надежден изпълнител, който да реализира проекта при гарантирано качество, безопасност, контролируем срок и предвидим разход, без необосновани последващи оскъпявания. Крайният резултат е функционално завършена и приета научноизследователска лаборатория и обновени прилежащи помещения и инсталации съгласно проектните решения.

3. Мястото на изпълнение на дейностите е гр. София, ул. „Малашевска“ № 14. 

4. Критерий за оценка на предложенията:
[bookmark: _Hlk236298839]Предвидените в предмета на настоящата процедура СМР и доставка и монтаж на обзавеждане ще бъдат възложени по критерий: „икономически най-изгодна оферта“. 
Преди да пристъпи към оценяване на показателите от техническите оферти на участниците, комисията проверява дали същите са подготвени и представени в съответствие с изискванията на документацията за участие в процедурата и техническите изисквания. Комисията предлага за отстраняване от процедурата участник, който е представил оферта, която не отговаря на предварително обявените условия и инвестиционния проект към настоящата документация.
Допуснатите до оценка оферти на участниците ще бъдат оценявани въз основа на приложената към настоящата документация методика за определяне на комплексна оценка, изчислена на база на включените показатели в нея, като на първо място се класира офертата с най-висока комплексна оценка.

5. Подизпълнители
В случай, че участникът предвижда участието на подизпълнители, отговорността за изпълнението на договора, сключен в резултат на настоящата процедура, е на Изпълнителя.

6. Гаранции. Условия и размер. 
6.1. Гаранция за изпълнение: 
Гаранцията за изпълнение е в размер на 5(пет) % от стойността на договора без ДДС. При непредставяне на гаранцията за изпълнение в посочения от възложителя срок, без наличието на обективни причини, възложителят прекратява договора. Условията и сроковете за задържане, респ. освобождаване на гаранцията за изпълнение се уреждат в договора за възлагане на дейностите, предмет на процедурата. Гаранциите се предоставят в една от следните форми: 
а) парична сума; 
б) банкова гаранция; 
в) застраховка, която обезпечава изпълнението чрез покритие на отговорността на изпълнителя. 
· Гаранциите във формата на парична сума могат да се внасят по банков път по сметка на „ЕЛ БИ БУЛГАРИКУМ“ ЕАД:
Банка: Централна Кооперативна Банка АД 
IBAN: BG28 CECB 9790 1011 0009 00
BIC: CECBBGSF
· Банковата гаранция - оригинал, издаден от българска или чуждестранна банка да бъде със срок на валидност 30 дни след изтичане на срока за изпълнение на договора. При необходимост срокът на валидност на банковата гаранция се удължава или се издава нова. 
· Гаранцията под формата на застраховка, която обезпечава изпълнението чрез обезпечаване отговорността на изпълнителя следва да отговаря на следните изисквания:
 - да е сключена със застраховател, отговарящ на Кодекса за застраховането; 
- застрахователната сума по застраховката да бъде равна на5 % (пет процента) от стойността на договора; 
- застраховката трябва да бъде сключена за конкретния договор и в полза на „ЕЛ БИ БУЛГАРИКУМ“ ЕАД; 
- застрахователната премия трябва да е платима еднократно; 
- да бъде със срок на валидност 30 дни след изтичане на срока за изпълнение на договора.

При представяне на гаранцията за изпълнение, в платежното нареждане, в банковата гаранция или застраховката, която обезпечава изпълнението чрез покритие на отговорността на изпълнителя, изрично се посочва договора, за който се представя гаранцията. 

II. УСЛОВИЯ ЗА УЧАСТИЕ В ПРОЦЕДУРАТА.

1. Общи изисквания за участие в процедурата:
1.1. Офертите се изготвят на български език.
1.2. Не се допуска представянето на варианти на офертата.
1.3. До изтичането на срока за подаване на офертите всеки участник може да промени, да допълни или да оттегли офертата си.
1.4. Всеки участник има право да представи само една оферта.
1.5. Лице, което участва в обединение или е дало съгласие да бъде подизпълнител на друг участник, не може да подава самостоятелно оферта.
1.6. Eдно физическо или юридическо лице може да участва само в едно обединение.
1.7. Свързани лица не могат да бъдат самостоятелни кандидати или участници в процедурата.

2. Основания за недопускане/отстраняване
Възложителят отстранява от участие в процедурата за възлагане кандидат или участник, когато:
2.1. е осъден с влязла в сила присъда за престъпление по чл. 114а – 114т, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;
2.2. е осъден с влязла в сила присъда за престъпление, аналогично на тези по т. 1, в друга държава членка или трета страна;
2.3. има задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях към държавата или към общината по седалището на възложителя и на кандидата или участника, или аналогични задължения съгласно законодателството на държавата, в която кандидатът или участникът е установен, доказани с влязъл в сила акт на компетентен орган.
2.4. е налице неравнопоставеност;
2.5. е установено, че:
а) е представил документ с невярно съдържание, с който се доказва декларираната липса на основания за отстраняване или декларираното изпълнение на критериите за подбор;
б) не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор;
2.6. е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 – 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът или участникът е установен;
[bookmark: _Hlk236652794]2.7. е налице конфликт на интереси, свързаност или предварително участие, които създават неотстранимо конкурентно предимство, и които не могат да бъдат отстранени.
Основанията по т. 2.1, т. 2.2 и т. 2.7 се отнасят и за лицата, които представляват участника и за членовете на неговите управителни и надзорни органи съгласно регистъра, в който е вписан участникът, ако има такъв, или документите, удостоверяващи правосубектността му. Когато в състава на тези органи участва юридическо лице, основанията се отнасят и за физическите лица, които го представляват съгласно регистъра, в който е вписано юридическото лице, ако има такъв, или документите, удостоверяващи правосубектността му.
2.8. Офертата е подадена след посочения в обявата срок, неподписана е или не съдържа задължителен документ, който не може да бъде изяснен без промяна на офертата.
[bookmark: _Hlk236652884]2.9. Участникът е в несъстоятелност, ликвидация, преустановил е дейност или има просрочени задължения към „Ел Би Булгарикум“ ЕАД и висящи съдебни спорове срещу дружеството. 
2.10. Представени са неверни данни, подправени документи или е укрита съществена информация.
2.11. Участникът или свързано с него лице е извършило тежко професионално нарушение, съществено неизпълнение или отказ от гаранционна отговорност, доказани с надлежни документи.
2.12. Участникът не отговаря на минималните изисквания, предлага отклонение от задължително проектно/техническо условие, не е представил декларация за оглед или отказва да приеме условията на договора.
2.13. Предложената от участника цена съдържа непопълнени/нулеви цени за задължителни позиции.

III. ТЕХНИЧЕСКИ ИЗИСКВАНИЯ КЪМ ИЗПЪЛНЕНИЕ НА ВЪЗЛОЖЕНОТО

Настоящата техническа спецификация определя минималните технически, технологични и качествени изисквания към изпълнението на строително-монтажните работи, доставката и монтажа на обзавеждането, предмет на процедурата.

1. Предметът включва:
•	изпълнение на всички строително-монтажни работи, предвидени в одобрения инвестиционен проект;
•	доставка на всички необходими строителни материали и изделия;
•	доставка и монтаж на обзавеждането, включено в инвестиционния проект и количествените сметки;
•	извършване на необходимите изпитвания и проверки;
•	участие в приемането на строежа;
•	отстраняване на констатирани дефекти в рамките на гаранционните срокове.

2. Обхват:
2.1.Изпълнителят изпълнява всички дейности, необходими за цялостното и качествено завършване на възложените строително-монтажни работи съгласно:
•	инвестиционния проект;
•	количествените сметки;
•	приложимите нормативни актове;
•	действащите стандарти и технически правила.

2.2. В обхвата на изпълнението се включват всички дейности, които са необходими за нормалното функциониране на обекта, независимо дали са изрично описани в количествените сметки, когато произтичат от одобрения инвестиционен проект или от нормативните изисквания.

3. Общи технически изисквания:
3.1.Всички строително-монтажни работи се изпълняват в съответствие със:
•	одобрения инвестиционен проект;
•	Закона за устройство на територията;
•	Наредба № 3 от 31.07.2003 г.;
•	действащите технически нормативни актове;
•	приложимите БДС, БДС EN и европейски стандарти;
•	указанията на производителите на вложените материали.
3.2. Всички вложени материали трябва да бъдат нови, неупотребявани, с доказан произход, придружени с необходимите декларации за експлоатационни показатели, декларации за съответствие, сертификати за качество и други документи, когато това се изисква от действащото законодателство.

4. Изисквания към строително-монтажните работи:
4.1. Строително-монтажните работи се изпълняват при спазване на технологичната последователност, изискванията на проекта и правилата за добра строителна практика.
4.2. Изпълнителят носи отговорност за качеството на извършените работи до окончателното им приемане от Възложителя и съгласно гаранционните срокове, предвидени в законодателството.

5. Изисквания към доставката и монтажа на обзавеждането:
5.1. Обзавеждането трябва да съответства на техническите характеристики, посочени в одобрения инвестиционен проект и количествените сметки.
5.2. Изпълнителят осигурява:
•	доставка на обзавеждането до обекта;
•	разтоварване, пренасяне и временно съхранение;
•	монтаж и нивелиране;
•	закрепване към конструкцията, когато е предвидено;
•	почистване след монтажа;
•	предаване на обзавеждането в готов за експлоатация вид.
5.3. Всички изделия трябва да бъдат нови, неупотребявани, без видими дефекти и придружени с необходимите документи за произход, качество и гаранция.

6. Контрол на качеството:
6.1. Изпълнителят организира вътрешен контрол върху качеството на изпълняваните работи през целия срок на договора.
6.2. Възложителят и лицата, упражняващи инвеститорски контрол, имат право по всяко време да извършват проверки на изпълняваните дейности, вложените материали и строителната документация.
6.3. При установяване на несъответствия Изпълнителят е длъжен незабавно да предприеме действия за тяхното отстраняване за своя сметка, когато те се дължат на негово виновно поведение.

7. Изпитвания и приемане:
7.1. Изпълнителят извършва всички изпитвания и проверки, предвидени в нормативните актове и инвестиционния проект.
7.2. Скрити работи се приемат с необходимите актове и протоколи преди закриването им.
7.3. Окончателното приемане се извършва след приключване на всички договорени дейности, отстраняване на установените недостатъци и представяне на изискуемата документация.



8. Гаранционни изисквания:
8.1. Изпълнителят носи гаранционна отговорност за качеството на извършените строително-монтажни работи и доставеното обзавеждане съгласно действащото законодателство и условията на договора.
8.2. Всички установени дефекти през гаранционния срок се отстраняват от изпълнителя за негова сметка в сроковете, определени в договора.

9. Работа в действащо предприятие:
[bookmark: _Hlk236811739]9.1. Изпълнителят е длъжен да съобразява организацията на работа с режима на дейност на „ЕЛ БИ БУЛГАРИКУМ“ ЕАД и да изпълнява указанията на възложителя относно достъпа, безопасността и координацията на строителните дейности, съгласно предварително установен план-график.
9.2. Изпълнителят предприема всички необходими мерки за:
•	безопасност на персонала;
•	ограничаване на праха, шума и замърсяването;
•	защита на съществуващите сгради, съоръжения и инсталации;
•	своевременно извозване на строителните отпадъци;
•	поддържане на чистота на строителната площадка.

10.  Екзекутивна документация:
Преди окончателното приемане Изпълнителят представя на Възложителя всички документи, необходими за законосъобразното приемане на строежа, включително:
•	екзекутивна документация (когато е приложима);
•	декларации за съответствие;
•	сертификати за вложените материали;
•	гаранционни документи;
•	протоколи от изпитвания;
•	инструкции за експлоатация и поддръжка на доставеното обзавеждане.

IV. ИЗИСКВАНИЯ КЪМ УЧАСТНИЦИТЕ

1. Изисквания за годност (правоспособност) за упражняване на професионална дейност на участниците
Участниците трябва да са вписани в Централния професионален регистър на строителя (ЦПРС) за изпълнение на строежи със следния обхват: строителни дейности на обекти: I група, от I-ва до V-та категория, съгласно Наредба № 1 от 30.07.2003 г. за номенклатурата на видовете строежи и чл.137, ал. 1 от ЗУТ, а за чуждестранни лица – в аналогични регистри съгласно законодателството на държавата членка, в която са установени или на друга държава - страна по Споразумението за Европейското икономическо пространство.
Съответствието си с това условие на Възложителя участникът удостоверява, предоставяйки информация за регистрация в ЦПРС. Ако доказателствата се съдържат в публичен безплатен регистър, това обстоятелство следва да бъде посочено в заявлението.

2. Участниците в процедурата следва да имат застраховка „Професионална отговорност на строителя“ по смисъла на чл. 171, ал. 1 от ЗУТ и Наредбата за условията и реда за задължително застраховане в проектирането и строителството /Наредбата/ - за вреди, причинени на други участници в строителството и/или на трети лица, вследствие на неправомерни действия или бездействия при или по повод изпълнение на задълженията им. Застраховката трябва да покрива минималната застрахователна сума за строежи пета категория, съгласно чл. 5, ал. 2, т. 5 от Наредбата. За чуждестранни лица – еквивалентен документ, издаден от компетентните органи на държавата – членка на Европейския съюз или на друга държава – страна по Споразумението за Европейското икономическо пространство, съобразно националното им законодателство. За доказване на съответствието си с това изискване участникът представя заверени копия на валидни застрахователни полици „Професионална отговорност на строителя“.

3. Участникът, през последните 3 (три) приключили финансови години, в зависимост от датата, на която участникът е създаден или е започнал дейността си, следва да докаже положителен собствен капитал и да е реализирал минимален общ оборот в размер на 9 000 000 (девет милиона) EUR без ДДС. Обстоятелството се доказва със справка за общия оборот, удостоверения от банки, справка в Търговския регистър, както и/или годишните финансови отчети или техни съставни части, от които е виден горепосочения оборот. Участниците могат да сочат и други доказателства за доказване на финансова устойчивост.

4. Изисквания за техническите и професионалните способности на участниците:
[bookmark: _Hlk236729008]4.1. За последните 3 (три) години, считано до датата на подаване на офертата, участникът следва да е изпълнил минимум 2 (две) услуги по извършване на СМР, ремонт на сграда или еквивалентна дейност, от които поне една включва координирано изпълнение на архитектурни довършителни работи и инсталации Електро, ВиК и ОВК в лабораторна, медицинска, фармацевтична, хранителна, научноизследователска или друга среда с повишени хигиенни/технологични изисквания.
Услугите ще се считат за „изпълнени“, когато са приключили и резултатите от тях са приети без забележки до датата на подаване на офертата (има документ, удостоверяващ приетото изпълнение, издаден от получателя на услугата или от компетентен орган), независимо от датата на възлагането им.
Изпълнението на услугите се доказва с представянето на списък на строителството, идентично или сходно с предмета на поръчката, придружен с удостоверения за добро изпълнение, които съдържат стойността, датата, на която е приключило изпълнението, мястото, вида, както и дали е изпълнено в съответствие с нормативните изисквания.

4.2. Всеки участник трябва да разполага за целия срок на изпълнение на договора с ръководен екип - инженерно-технически състав, притежаващ необходимата професионална компетентност, съответстваща на спецификата на възлагане, който да бъде пряко ангажиран с изпълнението на строителството, предмет на поръчката, състоящ се като минимум от следните експерти:

	Позиция
	Минимално изискване

	Ръководител на обекта/технически ръководител
	висше образование с квалификация „строителен инженер“/архитект или правоспособно лице с минимум 7 години опит и два изпълнени сходни обекта.

	Координатор проектни части и график
	минимум 5 години опит в координация изпълнението на архитектурни довършителни работи и инсталации Електро, ВиК или ОВК.

	Отговорник Архитектура/довършителни работи
	минимум 5 години опит като отговорник при извършване на СМР и изпълнен един сходен обект.

	Отговорник Електро
	доказана правоспособност и минимум 5 години опит при изпълнение на СМР в част Електро.

	Отговорник ОВК
	доказана правоспособност и минимум 5 години опит в изграждане на ОВК с контролирана вентилация/лабораторна среда.

	Отговорник ВиК
	доказана правоспособност и минимум 5 години опит при изпълнение на СМР в част ВиК.

	Координатор по безопасност и здраве
	доказана квалификация и валидни документи - лицето следва да притежава валиден документ (Удостоверение/Сертификат) за преминат курс на обучение за Координатор по безопасност и здраве в строителството (по реда на Наредба №2/22.03.2004 г.) и/или за длъжностно лице по безопасност и здраве при работа (по реда на Наредба № РД-07- 2/16.12.2009 г.), както и минимум 3 години опит като координатор по безопасност и здраве при изпълнение на СМР.

	Отговорник по качеството и документацията
	минимум 3 години опит с ITP, съставяне и одобряване на актове, протоколи и екзекутиви - лицето следва да притежава валиден документ (Удостоверение/Сертификат) за преминат курс за осъществяване контрол върху качеството на изпълнение на строителството и за съответствие на влаганите в строежите строителни продукти със съществените изисквания по ЗУТ.



Важно: Едно лице може да съвместява не повече от две функции, само когато това е нормативно допустимо и участникът докаже, че няма да се компрометира присъствието и контролът. Замяна на ключов експерт се допуска само с предварително писмено одобрение от Възложителя и замяната се извършва с лице с не по-ниски показатели.
„Технически и професионални способности“ подлежат на доказване с предоставяне на данни, информация и относими документи относно: 
1. трите имена на всяко едно от предложените от Потенциалния Изпълнител лица от изискуемия инженерно-технически състав, който ще изпълнява строителството, предмет на възлагане; 
2. експертната позиция, за която е предложено всяко едно от лицата, членове на изискуемия екип, съобразно минималните изисквания на Възложителя, разписани по-горе; 
3. професионалната квалификация на експертите, съгласно информацията, съдържаща се в притежаваната от съответното лице диплома (еквивалентен документ) за придобито образование – посочват се: номер и дата на издаване, наименование на учебното заведение, издало документа; професионалната квалификация, записана в дипломата/еквивалентен документ; образование - вид образование/образователно-квалификационна степен и придобита от експерта специалност;
4. допълнителна професионална квалификация (когато е приложимо) – вписват се релевантните данни и информация относно притежаван от лицето валиден сертификат/удостоверение или друг еквивалентен документ, посредством индивидуализация на: наименованието на документа; предметния му обхват; номер и дата на издаването му и издател на документа.
При подаване на офертата се представят списък на лицата със съответните позиции и информация, и заверени от участника документи, които доказват професионалната компетентност на тези лица.

4.3.	Участниците следва да имат разработена, внедрена и сертифицирана система за управление на качеството по Стандарт EN ISO 9001:2015, или еквивалентен, с предметен обхват „изграждане и/или преустройство, и/или реконструкция, и/или рехабилитация, и/или основен ремонт на сгради“. 
При подаване на офертата участниците представят копие на валиден Сертификат/еквивалентни документи за разработена и внедрена от Участника система за управление на качеството по Стандарт EN ISO 9001:2015, или еквивалентен. 

4.4.	Участниците трябва да имат разработена, внедрена и сертифицирана интегрирана система за управление на околната среда по Стандарт EN ISO 14001:2015, или еквивалент, с предметен обхват „изграждане и/или преустройство, и/или реконструкция, и/или рехабилитация, и/или основен ремонт на сгради.“
При подаване на офертата участниците представят копие на валиден Сертификат/еквивалентни документи за разработена и внедрена от Участника система за управление на околната среда по Стандарт EN ISO 14001:2015, или еквивалент.

4.5. Когато участникът участва като обединение или предвижда изпълнение на част от предмета на възложеното чрез подизпълнител, изискването за сертифицирани системи може да бъде изпълнено от един или повече от членовете на обединението или подизпълнителя, при условие че  същият притежава валиден сертификат или еквивалентен документ с изискуемия предметен обхват и от представените документи или от споразумението за създаване на обединението или от друг документ, удостоверяващ отношенията между членовете, е видно, че съответният член ще изпълнява конкретната част от предмета на възложеното, за която са приложими сертификатите. 

V. МЕТОДИКА ЗА ОЦЕНЯВАНЕ
1. Общи положения
1.1. Предвидените в предмета на настоящата процедура СМР и доставка и монтаж на офис оборудване ще бъдат възложени по критерий: „икономически най-изгодна оферта“. 
	1.2. Настоящата методика определя начина за оценяване и класиране на офертите, подадени в процедурата за избор на Изпълнител за изпълнение на строително-монтажни работи, доставка и монтаж на обзавеждане по Етап I и Етап II на инвестиционния проект на „ЕЛ БИ БУЛГАРИКУМ“ ЕАД.
	1.3. Договорът се възлага на участника, получил най-висока комплексна оценка (КО), изчислена по настоящата методика.
2.  Комплексната оценка се формира по следната формула: КО = П1 + П2 + П3
където:
П1 – Ценово предложение – до 60 точки;
П1.1 – Ценово предложение за СМР – до 50 точки;
П1.2 – Ценово предложение за доставка и монтаж на обзавеждане – до 10 точки;
П2 – Техническо предложение и организация на изпълнението – до 30 точки;
П3 – Управление на качеството, безопасността и риска при изпълнение – до 10 точки.
Максималната комплексна оценка е 100 точки.

2.1. Показател П1 – Ценово предложение (60 точки)
П1= П1.1 + П1.2
Оценката се изчислява по формулата:
П1.1 /СМР/ = (Цmin/Цуч) × 50
П1.2 /Обзавеждане/ = (Цmin/Цуч) × 10
където:
Цmin е най-ниската предложена цена;
Цуч е цената на оценявания участник.
Полученият резултат се закръглява до втория знак след десетичната запетая.

2.2. Показател П2 – Техническо предложение и организация на изпълнението (30 точки)
Оценява се качеството на техническото предложение, доколкото съответства на предмета на процедурата и способността на участника да организира изпълнението на договора.

Комисията оценява:
· организацията и последователността на изпълнение;
· разпределението на ресурсите и ключовите експерти;
· организацията на доставките и монтажа на обзавеждането;
· мерките за координация при работа в действащо предприятие;
· предложения план-график за изпълнение.



Оценяването се извършва по следната скала:
	Оценка
	Точки

	Отлично предложение
	30

	Много добро предложение
	24

	Добро предложение
	18

	Минимално покрива изискванията
	12

	Не покрива изискванията
	0



Важно: Не се оценяват предложения, които противоречат на инвестиционния проект или не съдържат минимално изискуемата информация.

2.3. Показател П3 – Управление на качеството, безопасността и организацията на изпълнението (10 точки)
Оценява се доколко участникът е предвидил практически мерки за:
· контрол на качеството на изпълняваните СМР;
· контрол на качеството на вложените материали;
· безопасност и здраве при работа;
· опазване на околната среда;
· минимизиране на смущенията при работа в действащо предприятие;
· своевременно отстраняване на констатирани несъответствия.

Оценяването се извършва по следната скала:
	Оценка
	Точки

	Отлично
	10

	Много добро
	8

	Добро
	6

	Минимално покрива изискванията
	4

	Не покрива изискванията
	0



3. Комплексна оценка
Комплексната оценка на всяка оферта се определя по формулата: КО = П1 + П2 + П3
Максималният брой точки е 100.
Участникът, получил най-висока комплексна оценка, се класира на първо място.
4. Равен резултат
При равен брой точки предимство има участникът, получил по-висока оценка по показател П2 – Техническо предложение и организация на изпълнението.
Ако равенството се запази, предимство има участникът с по-висока оценка по показател П3.
Ако и след това резултатът е равен, комисията предлага на Възложителя избор чрез жребий, проведен в присъствието на участниците или техни упълномощени представители.

VI. ИЗИСКВАНИЯ ПРИ ИЗГОТВЯНЕ И ПРЕДСТАВЯНЕ НА ОФЕРТИТЕ

1. Офертите следва да отговарят на изискванията, посочени в настоящите указания и да бъдат оформени в съответствие с приложените към Документацията за участие в процедурата образци. Условията в образците от документацията за участие са задължителни за участниците и не могат да бъдат променяни от тях.

2. Всяка оферта трябва да съдържа:
2.1. Заявление за участие – по образец Приложение № 1;
2.2. Списък на документите, съдържащи се в офертата, подписан от участника – по образец Приложение № 2;
2.3. Административни сведения за участника – по образец на Приложение № 3;
2.4. Декларация за отсъствие на обстоятелства (оригинал) – по образец Приложение № 4;
2.5. Справка за оборота в сферата, попадаща в обхвата на възложеното, за последните три приключили финансови години - по образец Приложение № 5, с приложени заверени копия от баланса и отчета за приходи и разходи за последните три приключили финансови години (2023 г., 2024 г. и 2025 г.) в зависимост от датата, на която участникът е учреден или е започнал дейността си. Участниците – чуждестранни лица, представят заверени копия от баланса и отчета за приходите и разходите като съставна част от годишния финансов отчет, когато публикуването им се изисква от законодателството на държавата, в която са установени.


2.6. Списък на изпълнените дейности с идентичен или сходен предмет – по образец Приложение № 6 с приложени доказателства за добро изпълнение за включените в списъка договори, например, посочване на публични регистри, в които е налична информация за доброто изпълнение и/или приложени референции/препоръки за добро изпълнение.
2.7. Списък на лицата, които ще участват в изпълнение на възложеното, с вкл. образование и квалификация на експертите, които ще участват при изпълнението на поръчката – по образец Приложение № 7 с приложени копия от съответните документи, удостоверяващи квалификацията на включените в списъка – сертификати, дипломи, допълнителни квалификации и др.;
2.8. Декларация за оглед на обекта – Приложение № 8;
2.9. Декларация за приемане на условията и проекта на договор – Приложение № 9;
2.10. Заверено копие „вярно с оригинала“ на валидни сертификати EN ISO 9001:2015 и EN ISO 14001:2015 или еквиваленти.
2.11. Заверено копие от удостоверение за вписване в Централния професионален регистър на строителя (ЦПРС) за съответната категория.
2.12. Декларация за конфиденциалност – по образец Приложение № 10;
2.13. Запечатан, непрозрачен Плик 1 - Техническо и ценово предложение за изпълнение на поръчката. 
Техническото предложение е необходимо да съдържа предложение за изпълнение на възложеното, в съответствие с техническата спецификация и изискванията на Възложителя.
Предвидената в техническото предложение организация от участника следва да създава всички необходими условия за спазване на предложения срок за изпълнение, гарантиране на здравословни и безопасни условия на труд, безопасност на служителите на „ЕЛ БИ БУЛГАРИКУМ“ ЕАД, опазване на околната среда и пожарна безопасност на строежа.
Техническо предложение следва да съдържа Работна програма, която представлява предложение за цялостния подход за изпълнение на обекта, конкретно, проектно обвързано описание, а не общи рекламни текстове и най-малко следното:
•	разбиране на обхвата и договорния резултат;
•	срок, в който ще изпълни включените в предмета на възлагане дейности;
•	базов график по помещения, етапи и проектни части;
•	линеен времеви график за изпълнение на предвидените в поръчката дейности и диаграма на работната ръка – В тях участникът следва да демонстрира технологичната последователност на изпълнение на дейностите по строителство и упражняване на авторски надзор, и доставка и монтаж на обзавеждането, както и условията за започване и извършване на строително-монтажните работи, и доставката и монтажа на обзавеждането, необходими за изпълнение на възложеното. Линейният времеви график следва да отразява отделните етапи на строителните и нестроителните работи, упражняването на авторски надзор, в т.ч. тяхната последователност, индивидуална и обща продължителност, както и взаимосвързаността на предвидените за изпълнение дейности, като бъде предвидена възможност изпълнението на строителството да бъде възлагано и изпълнявано на етапи, при осигуряване на непрекъснато функциониране на производствената база и лабораторните помещения на Възложителя. Линейният календарен график следва да съответства на останалите предложения на участника. Предложената последователност на изпълнение на строително-монтажните работи трябва да бъде съобразена с организационните зависимости между работите на конкретния строеж, както и с необходимостта от минимално въздействие върху дейността на Възложителя, посетителите и служителите. Описаната технологична последователност трябва да е съобразена с действащите нормативни актове, технически норми и стандарти, с предвидената технология за изпълнение на включените в предмета на възлагане строително-монтажни работи, с изискванията за упражняване на авторски надзор, описаните условия за започване и извършване на работите и да е приложима за конкретния строеж – предмет на възлагане, предвид неговите характеристики и особености.
•	Разпределение на задълженията и отговорностите на отделните ключови експерти, както и начинът на взаимодействие между тях, строителния екип, възложителя, ръководството на „ЕЛ БИ БУЛГАРИКУМ“ ЕАД и останалите участници в строителния процес.
•	Методите за осъществяване на комуникация и координация с Възложителя и с останалите участници в процеса, включително организационните мерки и действия, които ще бъдат предприети при възникване на ситуации по спиране, прекъсване или поетапно изпълнение на възложеното, така че да не се възпрепятства нормалното функциониране на Производствената база и лабораториите на Възложителя.
•	Мерки за опазване на околната среда и ограничаване на въздействието върху дейността на „ЕЛ БИ БУЛГАРИКУМ“ ЕАД, които ще бъдат предприети за намаляване на вредните последици от строителните дейности, и които включват най-малко следното:
- управление на генерираните строителни отпадъци на обекта, а именно тяхното разделно събиране, временно съхраняване, транспортиране, оползотворяване и/или обезвреждане съгласно нормативните изисквания;
- намаляване на запрашеността, шума и вибрациите в сградата и около нея, така че да се гарантират безопасни условия за служителите и посетителите;
- организация на строителните дейности по начин, минимизиращ смущенията върху работния процес, включително контрол на достъпа, обезопасяване на работните зони и ясно обозначаване на временните маршрути за движение;
- ежедневно почистване на строителната площадка и прилежащите зони, използвани от служителите на „ЕЛ БИ БУЛГАРИКУМ“ ЕАД.
•	технологична последователност и ресурси;
•	организация в действащ обект и план за непрекъсваемост;
•	план за качество и контролни точки;
•	план за изпитвания, пуск и предаване;
•	организация на документацията, количественото отчитане и промените;
•	предложение за гаранционно обслужване и реакция;
•	график на ключовия персонал и подизпълнителите в случай, че е приложимо.

Ценово предложение (оригинал) по образец Приложение № 11 и приложенията към него, включително КСС.
Ценовото предложение се представя в съответствие с приложения към документацията образец и остойностени количествени сметки съгласно инвестиционния проект. КСС се представят и във формат Excel на флаш памет. Всички позиции се попълват с единична цена. При аритметично несъответствие водеща е единичната цена, освен ако комисията установи очевидна техническа грешка и участникът я потвърди без промяна на конкурентното предложение.
В ценовото предложение Изпълнителят трябва да предвиди всички свои разходи по изпълнение на възложеното и да ги калкулира в своята цена.
Изпълнителят може по своя преценка да предвиди в ценовото си предложение непредвидени разходи в размер от 0% до 5% (пет процента) от общата предложена цена без ДДС. Посоченият размер се включва като отделна позиция в ценовото предложение и следва да  бъде включен в общата стойност на офертата.
Ценовото предложение трябва да съответства на техническото предложение. Участникът ще бъде единствено отговорен за всякакви грешки или пропуски в изчисляването на предлаганите цени. 
Възложителят изисква представяне в 5-дневен срок на обосновка за начина на образуване на предложение в офертата на участник, свързано с цена или разходи, когато то е с повече от 20 на сто по-благоприятно от средната стойност на предложенията на останалите участници по същия показател за оценка – при допуснати до оценяване три или повече оферти.
Обосновката включва количества, разходи за материали, труд, механизация, общи разходи, доставчици, технология и поети рискове. Неубедителна или недоказана цена е основание за отстраняване.
2.14. Пълномощно на лицето, подписващо заявлението (оригинал) – представя се, когато заявлението (и/или други документи) не са подписани от представляващия/те кандидата съгласно актуалното му състояние, а от изрично упълномощен негов представител – когато е приложимо.

3. Оглед на обекта
Огледът е задължителен и се осъществява след предварително записване на тел. 0885060625. При огледа не се дават индивидуални разяснения, които не са публикувани за всички участници. Участникът представя декларация за извършен оглед. Огледът не освобождава Възложителя и проектантите от отговорност за скрити проектни несъответствия, но участникът не може впоследствие да претендира допълнително плащане за обстоятелства, които са били видими и разумно установими.

4. Други условия:
4.1. Възложителят има право да изисква разяснения по представените документи и информация.
4.2. Всички представени копия на документи следва да бъдат заверени „Вярно с оригинала“. 
4.3. Всеки участник има право да представи само една оферта. 
4.4. Офертата се подава на български език. Документи на езици, различни от български език, се представят и в официален превод на български език. 
4.5. Участниците трябва да представят оферта за целия обем на поръчката. Оферти за част от обема се отстраняват от участие. 
4.6. Офертата се представя в един екземпляр, в запечатан непрозрачен плик, от участника или упълномощен от него представител, лично, по пощата с препоръчано писмо с обратна разписка, или чрез куриер на административния адрес на Възложителя, находящ се на адрес: гр. София, р-н „Лозенец“, бул. „Джеймс Баучер“ № 66. 

Върху плика трябва да бъде написано: „Оферта“ и да бъдат посочени наименование на процедурата, име (наименование) на участника, адрес за кореспонденция, телефон и е-mail адрес. 
4.7. Пликът съдържа всички изискани с настоящата документация документи, в това число и тези отнасящи се до критериите за подбор на участниците, както и техническо и ценово предложение и приложенията към тях в отделен запечатан, непрозрачен плик 1 - част от офертата. 
4.8. При приемане на офертата в деловодството на „ЕЛ БИ БУЛГАРИКУМ“ ЕАД, върху плика на участника се отбелязват входящ номер, а във входящ регистър се отбелязват следните данни: пореден номер, дата и час на получаване на офертата.
4.9. До изтичане на срока за подаване на офертите, всеки участник може да промени, допълни или оттегли офертата си. Оттеглянето на офертата прекратява по-нататъшното участие на участника в процедурата. 
4.10. Не се приема за участие и се връща незабавно на съответния участник оферта, която:
• е постъпила в незапечатан и/или в прозрачен плик;
• е постъпила с нарушена цялост;
• е постъпила след изтичане на крайния срок за подаване на оферти. 
4.11. Всички разходи по подготовката и представянето на офертата са за сметка на участника.
 4.12. Участниците могат да обозначат информация като поверителна, когато това е допустимо и обосновано.
За разглеждане, оценяване и класиране ще бъдат приети само оферти, които отговарят на законовите изисквания и изискванията, посочени в настоящата документация. 

5. От участие в процедурата ще бъде отстранен участник:
• чиято оферта е непълна или не отговаря на предварително поставените условия в тази документация и приложенията към нея;
• не е представен някой от документите, предварително посочени в документацията или изискани допълнително от Възложителя;
• с когото Възложителят има прекратен договор, поради виновно неизпълнение от страна на участника.
• който не отговаря на изискванията, посочени в Декларацията за отсъствие на обстоятелства – Приложение № 4.

VII. СРОК И МЯСТО ЗА ПРЕДСТАВЯНЕ НА ОФЕРТИТЕ

1. Срокът за подаване на офертите за участие в процедурата е до 16:00 часа на 26.08.2026 г.
2. Лицата могат да поискат писмено от Възложителя разяснения по настоящата документация за участие до 12:00 часа на петия работен ден преди крайния срок за подаване на предложенията. Всички въпроси следва да се изпращат по и-мейл: office@lbbulgaricum.bg или на адрес: гр. София, р-н „Лозенец“, ул. „Джеймс Баучер“ № 66. 
3. Възложителят публикува на своята интернет страница -https://lbbulgaricum.bg/%D0%BE%D0%B1%D1%8F%D0%B2%D0%B8/ разясненията до 16:00 ч. на четвъртия работен ден преди крайния срок за подаване на предложенията и стават част от документацията, публикувана на интернет страницата на Възложителя.
4. Когато офертите за участие се подават чрез пощенски/куриерски услуги, същите трябва да са получени в деловодството на „ЕЛ БИ БУЛГАРИКУМ“ ЕАД до крайния срок за подаването им, за което носят отговорност единствено участниците. „ЕЛ БИ БУЛГАРИКУМ“ ЕАД не носи отговорност за неполучени предложения в обявения срок за подаване на оферти.
5. Срокът на валидност на офертите е минимум 60 (шестдесет) дни, считано от крайния срок на подаване на офертите, като участникът ще бъде обвързан с предложенията в своята оферта най-малко за срока до сключването на договор. Възложителят може по всяко време да поиска от Изпълнителя да удължи срока на валидност на офертата.

6. Достъп до документацията и промени.
6.1. Пълната документация се публикува на интернет страницата на „Ел Би Булгарикум“ ЕАД.
6.2. Достъп до инвестиционния проект на Възложителя ще бъде предоставен на всички лица, заявили желание за участие в процедурата след подаване на заявление на официалния e-mail адрес на „Ел Би Булгарикум“ ЕАД – office@lbbulgaricum.bg и декларация за конфиденциалност, съответно подписани – с електронен подпис или саморъчно от представител на участника, и предоставяне на индивидуална парола за достъп до линк, на който ще бъде осигурен достъп до инвестиционния проект на съответния участник.

6.2. Възложителят може да промени документацията преди изтичане на крайния срок за подаване на оферти за участие в процедурата. При съществена промяна срокът се удължава така, че участниците да разполагат с разумно време за преработване на офертите.
6.3. Устни указания или разговори не изменят документацията и не обвързват Възложителя.

VIII. РАЗГЛЕЖДАНЕ И КЛАСИРАНЕ НА ОФЕРТИТЕ. СКЛЮЧВАНЕ НА ДОГОВОР

1. Офертите се разглеждат от назначена със заповед на Възложителя комисия и се оценяват съгласно представената с настоящата документация „Методика за оценка“ по критерий: „Икономически най-изгодна оферта“. 
2. На първо място се класира участникът получил най-висока комплексна оценка (КО), изчислена по посочената в настоящата документация методика.
3. Комисията разглежда постъпилите оферти в следната последователност:
· проверка на административните документи и минималните изисквания, представени от съответните участници;
· искане на допустими пояснения/доказателства в случай, че се налагат такива;
· изготвяне на оценка на техническото предложение на участниците;
· оценка на ценовите предложения на участниците;
· искане на обосновка при необичайно ниска цена, в случай че се налага такова;
· изготвяне на комплексна оценка, класиране и мотивирано предложение до Възложителя за избор на Изпълнител.
4. Възложителят и избраният за изпълнител участник сключват договор, който включва всички предложени от участника условия, като представените документи от участника стават приложения – неразделна част от договора за възлагане на дейностите, в това число и Техническото предложение с приложенията към него, Ценовото предложение на участника с приложенията към него и Списъка с лицата, които ще участват в изпълнение на възложеното.
5. Преди сключване на договора определеният за изпълнител участник следва да представи всички изискуеми документи, които не са представени с депозираното предложение, както и определените гаранции - за изпълнение на договора.
6. В случай че определеният за изпълнител участник не представи някой от предвидените в документацията документи при сключване на договор или откаже да сключи договор (включително при мълчалив отказ в 10-дневен срок от обявяването му за изпълнител), Възложителят има право да сключи договор със следващия участник, предложил най-добри условия съгласно критерия за оценка в процедурата или да прекрати процедурата.

IX. УСЛОВИЯ ЗА ПРЕКРАТЯВАНЕ НА ПРОЦЕДУРАТА

1. Възложителят прекратява процедурата, когато:
• не са подадени оферти или всички оферти не отговарят на предварително обявените от Възложителя условия;
• всички оферти, които отговарят на предварително обявените от Възложителя условия надвишават финансовия ресурс, който той може да осигури;
• първият и вторият класиран участник откажат да сключат договор;
• отпадне необходимостта от провеждане на процедурата в резултат на съществена промяна на обстоятелствата, включително при невъзможност да се осигури финансиране за изпълнение на поръчката по причини, които Възложителят не е могъл да предвиди;
• установи нарушения при стартирането и провеждането на процедурата, които не могат да бъдат отстранени;
• са необходими съществени промени в условията на обявената поръчка, които биха променили кръга на заинтересованите лица. 
2. Възложителят си запазва правото по свое усмотрение да прекрати процедурата и да не подпише договор, без това да води до каквито и да било финансови или други последствия за него. Възложителят обявява прекратяването на процедурата на официалната си интернет страница. 


Х. ПРИЛОЖЕНИЯ – ОБРАЗЦИ НА ДОКУМЕНТИ:

Приложение № 1 - Заявление за участие;
Приложение № 2 – Списък на представените документи;
Приложение № 3 – Административни сведения за участника;
Приложение № 4 - Декларация за липса на обстоятелства, препятстващи участието;
Приложение № 5 – Декларация за размер на оборота на участника за последните три приключили финансови години
Приложение № 6 – Списък на изпълнени сходни обекти;
 Приложение № 7 - Списък на ключовите експерти; 
Приложение № 8 – Декларация за оглед на обекта;
Приложение № 9 – Декларация за приемане на условията и проекта на договор;
Приложение № 10 – Декларация за конфиденциалност
Приложение № 11 – Ценово предложение.
Приложение № 12 – Проект на договор	

